ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ της 31ης Ιουλίου 2013 για την τροποποίηση του παραρτήματος III της οδηγίας 2002/99/ΕΚ του Συμβουλίου για τους κανόνες υγειονομικού ελέγχου που διέπουν την παραγωγή, μεταποίηση, διανομή και εισαγωγή προϊόντων ζωικής προέλευσης που προορίζονται για ανθρώπινη κατανάλωση, όσον αφορά την προσθήκη επεξεργασίας για την εξάλειψη ορισμένων κινδύνων για την υγεία των ζώων στο κρέας [κοινοποιηθείσα υπό τον αριθμό C(2013) 4853] (Κείμενο που παρουσιάζει ενδιαφέρον για τον ΕΟΧ) (2013/417/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη την οδηγία 2002/99/ΕΚ του Συμβουλίου, της 16ης Δεκεμβρίου 2002, για τους κανόνες υγειονομικού ελέγχου που διέπουν την παραγωγή, μεταποίηση, διανομή και εισαγωγή προϊόντων ζωικής προέλευσης που προορίζονται για ανθρώπινη κατανάλωση (1), και ιδίως το άρθρο 11, Εκτιμώντας τα ακόλουθα: (1) Η οδηγία 2002/99/ΕΚ θεσπίζει τους γενικούς κανόνες ζωικής υγείας οι οποίοι διέπουν όλα τα στάδια της παραγωγής, επεξεργασίας και διανομής προϊόντων ζωικής προέλευσης στην Ένωση, καθώς και την εισαγωγή τους στην Ένωση από τρίτες χώρες. (2) Το άρθρο 4 της οδηγίας 2002/99/ΕΚ προβλέπει ότι τα κράτη μέλη μπορούν να επιτρέπουν, υπό την προϋπόθεση συμμόρφωσης με ορισμένους όρους, την παραγωγή, επεξεργασία και διανομή προϊόντων ζωικής προέλευσης, τα οποία προέρχονται από έδαφος ή μέρος εδάφους που υπόκειται σε περιορισμούς υγειονομιών έλεγχων. Το παράρτημα III της εν λόγω οδηγίας ορίζει έναν πίνακα με επεξεργασίες που μπορούν να εφαρμοστούν για τα προϊόντα ζωικής προέλευσης, προκειμένου να εξαλειφθούν οι κίνδυνοι για την υγεία των ζώων που συνδέονται με το κρέας και το γάλα. Οι επεξεργασίες αυτές είναι σύμφωνες με τις επεξεργασίες που συνιστώνται στα σχετικά κεφάλαια του κώδικα υγείας χερσαίων ζώων του Παγκόσμιου Οργανισμού για την Υγεία των Ζώων (Κώδικα Υγείας του OIE για τα Χερσαία Ζώα). (3) Στο κεφάλαιο περί αφθώδους πυρετού του Κώδικα Υγείας για τα Χερσαία Ζώα του ΟΙΕ, έχει συμπεριληφθεί επεξεργασία η οποία εξασφαλίζει την αδρανοποίηση του ιού του αφθώδους πυρετού στο κρέας. (4) Η επεξεργασία αυτή, συνεπώς, θα πρέπει να συμπεριληφθεί στον πίνακα επεξεργασιών που περιλαμβάνεται στο παράρτημα III της οδηγίας 2002/99/ΕΚ, ως αποτελεσματική για την εξάλειψη του κινδύνου της νόσου του αφθώδους πυρετού στο κρέας. (5) Επιπλέον, η αναφορά σε «πανώλη των αιγοπροβάτων» στον πίνακα που περιλαμβάνεται στο παράρτημα III της οδηγίας 2002/99/ΕΚ θα πρέπει να αντικατασταθεί από το «πανώλη των μικρών μηρυκαστικών», ώστε να αντικατοπτρίζεται η επίσημη ονομασία της νόσου αυτής στον Κώδικα Υγείας για τα Χερσαία Ζώα του ΟΙΕ. Επιπλέον, ο αριθμός «1» στον τίτλο του πίνακα πρέπει να διαγραφεί και η ένδειξη «ΚΡΕΑΣ» πριν από τις επεξεργασίες για το γάλα θα πρέπει να αντικατασταθεί από την ένδειξη «ΓΑΛΑ». (6) Συνεπώς, το παράρτημα III της οδηγίας 2002/99/ΕΚ πρέπει να τροποποιηθεί αναλόγως. (7) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Το παράρτημα III της απόφασης 2002/99/ΕΚ αντικαθίσταται από το παράρτημα της παρούσας απόφασης. Άρθρο 2 Η παρούσα απόφαση απευθύνεται στα κράτη μέλη. Βρυξέλλες, 31 Ιουλίου 2013.

[Source: multi_eurlex | Tokens: 2955]